‘Dwelmhandel-ma’ het vyf kindersArgieffoto Lumka Oliphant, woordvoerder van die departement van maatskaplike ontwikkeling, het gesê die ma het die twee kinders wat gerepatrieer is, nog twee kinders wat in Brasilië gebore is en ‘n vyfde kind wat se doen en late onbekend is. Oliphant het gesê die twee kinders wat in Brasilië gebore is, het in September verlede jaar saam hul ma na Suid-Afrika gekom en bly tans saam familie van die ma. Oliphant het bevestig dat die twee kinders nie Suid-Afrikaanse burgerskap het nie. “Hulle bly saam met hul ma se familie wat se enigste inkomste ŉ ouderdomspensioen is.” Die twee seuns wat gerepatrieer is het Donderdag in Suid-Afrika aangekom. Die seuns, sewe en 13 jaar oud, het hulle ma in Desember die laaste keer gesien. Hulle is tans in ŉ plek van veiligheid nadat die pleegouers wat deur die ma genomineer is hulle nie kon inneem nie. Die departement het intussen bekend gemaak dat die twee seuns nie op straat in Sao Paolo gebly het soos wat daar aanvanklik gedink is nie, maar dat hulle na hulle ma se inhegtenisname saam met iemand anders gewoon het. “Daar is vasgestel dat een van die kinders se van dieselfde is as die ‘gemeenskapslid’ wat die kinders na die Suid-Afrikaanse konsulaat in Brasilië gevat het en gesê het dat hulle op straat gebly het.” Oliphant het gesê die vyfde kind se naam verskyn op die Suid-Afrikaanse bevolkingsregister maar dat dit nie duidelik is waar die kind is nie. Die drie ander kinders se ouderdomme is nie bekend gemaak nie.